[pic] | KOMISIJA EVROPSKIH SKUPNOSTI |

Bruselj, 11.5.2009

COM(2009) 219 konč.

SPOROČILO KOMISIJE SVETU

o začetku posvetovanj z Madagaskarjem v skladu s členom 96 Sporazuma iz Cotonouja

SPOROČILO KOMISIJE SVETU

o začetku posvetovanj z Madagaskarjemv skladu s členom 96 Sporazuma iz Cotonouja

1. Obrazložitev

Po dveh desetletjih enostrankarskega socialističnega režima se je na Madagaskarju med letoma 1991–1992 razvilo demokratično ozračje, za katero sta bila značilna politični pluralizem in delitev oblasti. Leta 1992 je bila sprejeta nova ustava, s katero je bila ustanovljena tretja madagaskarska republika. Politični prehod je zaznamovalo znatno napredovanje na poti proti demokraciji, vendar pa se je položaj v republiki med predsedovanjem Didierja Ratsirake (1996–2001) tudi znatno poslabšal. Predsedniške volitve 11. decembra 2001 so povzročile hudo politično krizo. Vrhovno ustavno sodišče je 29. aprila 2002 razglasilo izvolitev Marca Ravalomanane, ki je mesto predsednika prevzel maja, julija pa ga je kot predsednika priznala mednarodna skupnost.

Od krize leta 2002 je bil položaj na Madagaskarju sorazmerno stabilen. Glavni dogodek leta 2006 so bile predsedniške volitve, ki so jih spremljali mednarodni opazovalci, v prvi vrsti EU. Potekale so mirno. Dotedanji predsednik Marc Ravalomanana je bil 23. decembra 2006 razglašen za zmagovalca že v prvem krogu s približno 55 % glasov.

Leta 2008 se je zaključil dolgotrajni volilni cikel, po katerem je veliko parlamentarno večino (v skupščini in senatu) ter veliko večino na ravni ozemeljskih skupnosti (občin in regij) dosegla predsedniška stranka TIM. Ob koncu leta 2008 je bilo politično ozračje v Antananarivu močno napeto zaradi ustavitve obratovanja televizijske postaje VIVA v lasti g. Rajoeline, neodvisnega župana glavnega mesta. Njegovi odnosi s predsednikom Ravalomananom so postali odkrito sovražni. Župan je že pred Božičem objavil 13. januar 2009 kot zadnji rok, do katerega mora režim dovoliti obnovitev obratovanja njegove televizijske postaje VIVA in splošno liberalizacijo medijev. Župan je v času pred iztekom tega „ultimata“ organiziral več shodov prebivalcev Tane in 24. januarja pozval k „splošnemu protestu“. Shod deset tisočih protestnikov 26. januarja se je hitro sprevrgel. Ti so zažgali prostore državnega radia in televizije ter oropali trgovine, zlasti verigo trgovin Tiko v lasti predsednikove družine. V nemirih, ki so sledili 27. in 28. januarja, je umrlo med 70 in 100 ljudi. Vendar se je merjenje moči med predsednikom in županom nadaljevalo. Slednji se je razglasil za predsednika „visoke prehodne oblasti“, prvi pa ga je odstavil z mesta župana in ga nadomestil z začasnim upravljavcem. Po novem shodu 7. februarja so se razmere stopnjevale. Naskok množice na predsedniško palačo se je končal s streljanjem, v katerem je življenje izgubilo okoli štirideset oseb, približno 250 pa je bilo ranjenih.

Po teh dogodkih in kljub prizadevanjem madagaskarskega sveta krščanskih cerkva za posredovanje, ob podpori posebnega odposlanca Združenih narodov ter drugih mednarodnih in regionalnih organizacij, kot sta Afriška unija ali Komisija za Indijski ocean, se je politični položaj po preteku 72-urnega ultimata, ki ga je poveljnik vojaškega štaba postavil za nadaljevanje dialoga ter poiskanje politične rešitve, popolnoma spremenil. Predsednik je 17. marca razpustil vlado in izdal odlok, s katerim je vso oblast prenesel na vojaški odbor. Slednji je vso oblast prenesel na g. Rajoelino. Vrhovno ustavno sodišče je nemudoma potrdilo ta dvojni prenos oblasti in izjavilo, da g. Rajoelina izvršuje pooblastila predsednika republike.

Celotna mednarodna skupnost je obsodila ta dvojni prenos oblasti, ki je v nasprotju z ustavnimi pravili.

2. Predlog Komisije

Komisija meni, da je kakršna koli rešitev, ki ni v skladu z veljavnim ustavnim okvirom, popolnoma nesprejemljiva. V celoti soglaša z izjavo predsedstva v imenu EU, ki je bila objavljena 20. marca, v kateri to obsoja navedena prenosa oblasti, ki sta privedla do prisilne odstavitve demokratično izvoljenega predsednika, in madagaskarske strani poziva, naj v celoti spoštujejo določbe Ustave glede zapolnitve izpraznjenega predsedniškega mesta.

Člen 9(2) Sporazuma o partnerstvu AKP-ES iz Cotonouja z dne 23. junija 2000, ki je bil 25. junija 2005 revidiran v Luxembourgu, opredeljuje bistvene elemente, na katerih temelji partnerstvo. Spoštovanje človekovih pravic, demokratičnih načel in pravne države podpirajo notranje in mednarodne politike strank ter so del bistvenih elementov Sporazuma. V skladu s tem členom in okoliščinami, v katerih je g. Rajoelina prevzel oblast na Madagaskarju, Komisija ugotavlja zelo hudo in očitno kršenje teh bistvenih elementov in meni, da je ta položaj posebno nujen primer v skladu s členom 96(2)(b) Sporazuma. Ocenjuje, da je treba nujno začeti posvetovanja z organi, ki imajo oblast na Madagaskarju, da bi proučili možnosti rešitve krize in ponovne vzpostavitve pravnega reda. Ta posvetovanja bodo potekala v skladu s členom 96 revidiranega Sporazuma iz Cotonouja.

Tak dialog bi moral organom na oblasti na Madagaskarju omogočiti podrobno opredelitev svojih namer in predlogov za rešitev krize, Evropski uniji pa oceno, v kolikšni meri bi lahko na podlagi tega dialoga podprla pobude za spoštovanje načel iz člena 9(2) revidiranega Sporazuma iz Cotonouja.

Zato Komisija Svetu predlaga, da organe na oblasti na Madagaskarju povabi na posvetovanja v skladu s členom 96 revidiranega Sporazuma iz Cotonouja, kakor je predlagano v priloženem osnutku dopisa.

Komisija predlaga, da se v času posvetovanj tekoče sodelovanje nadaljuje, razen vse proračunske podpore, ki se prekine, ter ocen programov in vseh drugih plačil vladi ter njenim agencijam, ki se proučijo od primera do primera. Stiki z nacionalnimi organi, ki se nanašajo na pripravo novih projektov, bodo omejeni na morebitne humanitarne dejavnosti ali dejavnosti, ki neposredno koristijo prebivalstvu. Te se proučijo od primera do primera. Za dejavnosti, ki temeljijo na instrumentih Skupnosti za zunanjo pomoč, Komisija predlaga podobno obravnavo, kot za tiste, ki temeljijo na Sporazumu iz Cotonouja, ob upoštevanju določb teh instrumentov in finančne uredbe.

Komisija trenutno zunaj okvira, ki je povezan izključno z razvojnim sodelovanjem, zlasti glede sporazuma o partnerstvu v ribiškem sektorju in pripadajočega protokola o regionalnem načrtu za nadzor nad ribištvom v jugozahodnem Indijskem oceanu proučuje, ali so pogoji za izvajanje protokola še vedno izpolnjeni. Poleg dodatnih preverjanj, povezanih s pravilno uporabo sporazuma o ribištvu in izvajanjem regionalnega načrta, bi lahko Komisija v tem okviru tudi sprejela vsakršne ukrepe, za katere bi ocenila, da so potrebni.

PRILOGA

Bruselj,

Predsednik visoke prehodne oblasti

Republike MadagaskarAntananarivoMadagaskar

OSNUTEK

Spoštovani predsednik visoke prehodne oblasti,

predsedstvo Evropske unije je v svoji izjavi z dne 20. marca 2009 o nedavnih dogodkih na Madagaskarju izrazilo svojo globoko zaskrbljenost zaradi nedavnega dogajanja na Madagaskarju, ki je privedlo do nasilne odstavitve demokratično izvoljenega predsednika, Marca Ravalomanane, in pozvalo madagaskarske strani, naj v celoti spoštujejo določbe Ustave glede zapolnitve izpraznjenega predsedniškega mesta.

V skladu s členom 96(2)(b) Sporazuma iz Cotonouja in ker gre za hudo in očitno kršitev bistvenih elementov iz člena 9(2) navedenega sporazuma, vašo državo v imenu Skupnosti in njenih držav članic vljudno vabimo na posvetovanja, da bi podrobneje proučili razmere ter, če bo potrebno, posredovali, kot to predvideva Sporazum.

Predlagamo, da se posvetovanja začnejo po skupni določitvi datuma, ki naj bo najpozneje 30 dni po prejemu tega povabila, in da potekajo v prostorih Sveta Evropske unije v Bruslju.

S spoštovanjem,

Za Svet Za Komisijo

Kopije: Predsedstvo sveta ministrov AKP-EU Predsedstvo Odbora veleposlanikov AKP Generalni sekretariat skupine držav AKP